Манифест Краљевске владе од 25. јула 1914.
Пре два дана поднела је Аустро-Угарска влада српској влади представку с извесним захтевима и оставила је рок, да се на то одговори, до вечерас у 6 сахата, стављајући у изглед прекидање дипломатских односа, ако не би добила задовољење. Српска је влада, знајући да одговара жељама вашим и потреби мира, коју осећа не само Србија, него — уверени смо — и цела Европа, изашла у сусрет царској и краљевској влади до крајњих граница попустљивости, преко којих не може ићи ниједна независна држава.

Уздајући се у помоћ Божију, у своју правду, као и у пријатељство великих држава, које — уверени смо — желе исто тако, да се мир одржи, надамо се да ће се овај сукоб свршити мирно; али, како је аустро-угарски посланик вечерас изјавио у име своје владе, да није задовољан нашим одговором и да коначно прекида дипломатске односе, влада је српска принуђена да, за сваки случај, одмах предузме најпотребније војничке мере за одбрану земље. Сматрамо за дужност позвати народ на одбрану отаyбине, верујући да ће се нашем патриотском позиву сваки радо одазвати. Ако будемо нападнути, војска ће вршити своју дужност, а грађанима, који нису позвати под заставу, саветујемо да остану код својих домова и мирно раде своје послове.

У Београду 12. јула 1914. године.

Председник Министарског савета,
Министар иностраних дела
Ник. П. Пашић

Министар финансија
Др. Л. Пачу

Министар унутрашњих дела
Стој. М. Протић

Министар грађевина
Ј. П. Јовановић

Министар просвете и црквених послова
Љ. Јовановић

Министар правде
М. С. Ђуричић

Министар народне привреде
Др. В. Јанковић

Министар војни,
пуковник
Душан П. Стефановић

Извори 

 Овај чланак или један његов део је преузет са сајта Српско наслеђе, са ове станице.
 Дозвола се може видети овде.

Краљевина Србија
Први светски рат
Манифести
1914.